ΑΝΙΜΑ - Σύλλογος Προστασίας και Περίθαλψης Άγριας Ζωής

Ορεινή Ρούμελη: Διήμερη εξόρμηση 29-30 Νοεμβρίου 2025
2025-11-29 07:00 - 2025-11-30 20:00 (Europe/Athens)
Η GreenWay Experience σε συνεργασία με την ΑΝΙΜΑ σας προσκαλεί σε ένα διήμερο ταξίδι στην καρδιά της Ορεινής Ρούμελης, ανάμεσα στους ορεινούς όγκους και τις προστατευόμενες περιοχές της Γκιώνας, των Βαρδουσίων και της Οίτης.
Σε έναν από τους λιγότερο κατοικημένους τόπους της χώρας η φύση κυριαρχεί: δάση, κρυστάλλινα νερά, δασικά λιβάδια και άγρια ζωή. Ένας τόπος γεμάτος φυσικό πλούτο, που αποκαλύπτεται σε κάθε διαδρομή και μας καλεί να τον γνωρίσουμε από κοντά.
Δηλώστε το ενδιαφέρον σας ΕΔΩ!
Αναλυτικότερα σε αυτήν την εξόρμηση:

Θα περπατήσουμε στα Πάρκα της Παύλιανης και του Ηρακλή, στο δάσος ανάμεσα σε αιωνόβια δέντρα, φθινοπωρινά χρώματα και ποταμάκια με πεντακάθαρα νερά.
Θα κινηθούμε σε βατές διαδρομές ανάμεσα σε έλατα και δασικά λιβάδια, παρέα με άγρια άλογα που βόσκουν ελεύθερα και θα θαυμάσουμε την πανοραμική θέα στην κορυφογραμμή της Γκιώνας.
Θα σταθούμε στο γεφύρι και στον καταρράκτη της Στρώμης και θα νιώσουμε τη δύναμη του νερού και της πέτρας μέσα στο καταπράσινο τοπίο.
Θα περιηγηθούμε δίπλα στο ποτάμι στην κοιλάδα του Μόρνου, ανάμεσα στην Γκιώνα και τα Βαρδούσια, διασχίζοντας δάση και εντυπωσιακά τοπία με θέα προς τη λίμνη που απλώνεται ανάμεσα στα βουνά.
Θα αγναντέψουμε τη μεγαλύτερη ορθοπλαγιά των Βαλκανίων, ένα επιβλητικό τοπίο που δεσπόζει στην περιοχή, αποκαλύπτοντας τη δύναμη και την ομορφιά της Ρούμελης.
Θα επισκεφθούμε τα ιστορικά χωριά Αθανάσιος Διάκος και Μαυρολιθάρι που διατηρούν τη μνήμη και την ταυτότητα της περιοχής ζωντανή.
Θα παρατηρήσουμε και θα φωτογραφίσουμε την άγρια ζωή και το τοπίο γύρω μας.
Θα κάνουμε και νυχτερινό περίπατο, για να αφουγκραστούμε τους ήχους της νύχτας και να απολαύσουμε έναν ουρανό γεμάτο αστέρια – χωρίς φώτα, χωρίς θόρυβο, με τη γοητεία της σιωπής του βουνού.

Κατά τη διάρκεια της εκδρομής θα πραγματοποιηθούν απελευθερώσεις πουλιών που έχουν αποθεραπευθεί από την ΑΝΙΜΑ. Η ομάδα επίσης θα συνοδεύεται από πιστοποιημένο Ξεναγό Εθνικών Δρυμών καθ’ όλη τη διάρκεια της εκδρομής.
Η διαμονή μας δεν θα είναι απλώς ένα διάλειμμα, αλλά μέρος της εμπειρίας: Θα μείνουμε σε ξενώνα στην άκρη του χωριού Αθανάσιος Διάκος, μέσα στο δάσος, με ταυτόχρονη θέα στις πλαγιές των Βαρδουσίων, της Οίτης και της Γκιώνας! Πρόκειται για ευρύχωρο και φιλόξενο ξενώνα σε ήσυχο σημείο, όπου θα απολαύσουμε τη γαλήνη και την ομορφιά του τόπου, το νυχτερινό ουρανό και τη φύση γύρω μας.
Για άλλη μια φορά θα είμαστε μια ομάδα ανθρώπων που αγαπά τη φύση, την εξερεύνηση και τις αυθεντικές εμπειρίες. Για άλλη μια φορά θα γεμίσουμε τις αισθήσεις μας με εικόνες, ήχους, αρώματα και χρώματα και θα επιστρέψουμε πλήρεις.
Οι αποδράσεις στο βουνό είναι ανάσες ζωής!
ΑΝΑΛΥΤΙΚΟ ΠΡΟΓΡΑΜΜΑ ΕΚΔΡΟΜΗΣ (PDF)
Περισσότερες πληροφορίες: 6974510976 – 6937947072 – greenwayexperience1@gmail.com

Κερκίνη - Δοϊράνη, τετραήμερη εκδρομή 2-5/1/2026
2026-01-02 07:00 - 2026-01-05 20:00
Αν υπάρχει ένας τόπος στη χώρα μας που μπορεί να χαρακτηριστεί «η πόλη των πουλιών», είναι η Κερκίνη. Το 1932 οι άνθρωποι δημιούργησαν έναν ταμιευτήρα για να συγκρατήσουν την ορμή του Στρυμόνα, όμως τα πουλιά βρήκαν εκεί ένα νέο σπίτι. Η περιοχή μετατράπηκε σε ένα πλούσιο οικοσύστημα και έχει χαρακτηριστεί ως Υγρότοπος Διεθνούς Σημασίας και Εθνικό Πάρκο, αποτελώντας μία από τις σημαντικότερες περιοχές για τα πουλιά της χώρας μας.
Σήμερα, η τεχνητή λίμνη Κερκίνη είναι ένας φυσικός παράδεισος. Δέχεται χιλιάδες επισκέπτες από όλο τον κόσμο, που έρχονται με κάθε μέσο για να απολαύσουν όλα όσα προσφέρει. Οι πιο σημαντικοί όμως επισκέπτες έρχονται πετώντας: στην καρδιά του χειμώνα, πάνω από 130 είδη πουλιών βρίσκουν εδώ καταλύματα και χώρο να τραφούν και να ξεχειμωνιάσουν. Η περίοδος αυτή είναι η πιο κατάλληλη εποχή να παρατηρήσουμε γερανούς, αργυροπελεκάνους, φοινικόπτερα και όλα τα είδη παπιών. Αδιαφιλονίκητες όμως σταρ του χειμώνα είναι οι σπάνιες νανόχηνες που μας έρχονται από τον αρκτικό κύκλο και τη Φινλανδία στην Ελλάδα και τις φιλοξενούμε αποκλειστικά στην Κερκίνη και στον Έβρο.
Καθ’ όλη τη διάρκεια της εκδρομής, θα εξερευνήσουμε τις όχθες, τα αναχώματα και τα υγρολίβαδα της Κερκίνης, παρατηρώντας την άγρια ζωή στο χειμωνιάτικο ρυθμό της λίμνης. Η καθιερωμένη βαρκάδα θα μας φέρει –όσο επιτρέπεται– κοντά στους αργυροπελεκάνους στο κέντρο της λίμνης. Οι συγκινήσεις που θα νιώσουμε είναι έντονες, αλλά πολλές και οι δυνατότητες φωτογράφισης, μια και οι αργυροπελεκάνοι αρέσκονται να μας συνοδεύουν λίγα μέτρα από το σκάφος μας.
Θα επισκεφθούμε επίσης τη λίμνη Δοϊράνη και την περιοχή «Χίλια Δέντρα», ένα μοναδικό μνημείο της φύσης με αιωνόβια σκλήθρα, φράξους και βελανιδιές –ένα από τα πιο όμορφα δασωμένα παραλίμνια φυσικά τοπία της Μακεδονίας.
Δηλώσεις ενδιαφέροντος ΕΔΩ!
Στο πρόγραμμα περιλαμβάνονται:

Απελευθέρωση πουλιών που έχουν αποθεραπευθεί στην ΑΝΙΜΑ –το Σύλλογο Προστασίας και Περίθαλψης Άγριας Ζωής
Επίσκεψη στο Κέντρο Ενημέρωσης για να μαθουμε περισσότερα για τα πουλιά και για τα παραλειπόμενα της λίμνης και των φραγμάτων
Επίσκεψη στον ιστορικό Σιδηροδρομικό Σταθμό της Βυρώνειας και τη γειτονική γέφυρα του Στρυμόνα
Μετάβαση στο Ιερό Ησυχαστήριο Τιμίου Προδρόμου στο Ακριτοχώρι με βόλτα στο δάσος και θέα σε όλη την περιοχή
Περίπατος με ξενάγηση στην παραδοσιακή συνοικία Αγίου Γεωργίου και στα αρχοντικά της στα Άνω Πορόια, το κεφαλοχώρι της περιοχής
Θερμά λουτρά στο Σιδηρόκαστρο για άνδρες και γυναίκες (πάρτε μαγιό!)
Επίσκεψη σε πρότυπη φάρμα βουβαλιών στο χωριό Κερκίνη
Δυνατότητα προμήθειας παραδοσιακών προϊόντων της περιοχής, και βεβαια θα έχουμε όλοι και όλες την ευκαιρία να δοκιμάσουμε ντόπια πιάτα με βουβαλίσιο κρέας ή ψάρια της λίμνης στις ταβέρνες του χωριού

Κατά τη διάρκεια της εκδρομής θα έχετε τη δυνατότητα να επιλέξετε ανάμεσα σε δύο ομάδες:

Την ομάδα Birdwatching, με έμφαση στην παρατήρηση και φωτογράφιση άγριας ζωής
Την ομάδα Περιήγησης, για μια πιο ολοκληρωμένη γνωριμία του τοπίου, του περιβάλλοντος, της ιστορίας, της τοπικής οικονομίας, της μακεδονίτικης αρχιτεκτονικής, αλλά και όλων των σημείων ενδιαφέροντος γύρω από τη λίμνη

Η διαμονή μας θα γίνει στο φιλόξενο και ζεστό ξενοδοχείο «Βίλλα Μπέλλες» στο Ακριτοχώρι, κοντά στη βορεινή πλευρά της λίμνης, με θέα και στο δασωμένο όρος Μπέλλες. Το ξενοδοχείο βρίσκεται στο μέσο των διαδρομών που θέλουμε να κάνουμε και των επικέψεων στα ιδιαίτερα σημεία ενδιαφέροντος για παρατήρηση πουλιών, αναψυχή και γνωριμία με το μαγικό αυτό τόπο.
ΑΝΑΛΥΤΙΚΟ ΠΡΟΓΡΑΜΜΑ ΕΚΔΡΟΜΗΣ (PDF)
Περισσότερες πληροφορίες: 6974510976, 6937947072, greenwayexperience1@gmail.com

Λίμνες Κορώνεια-Βόλβη και Δέλτα Αλιάκμονα 21-23/2/2026
2026-02-21 07:00 - 2026-02-23 21:00
Μια νέα εκδρομή το τριήμερο της Καθαράς Δευτέρας με την Greenway Experience και την ΑΝΙΜΑ!
Θα επισκεφθούμε δύο από τις σημαντικότερες φυσικές λίμνες της Βόρειας Ελλάδας, την Κορώνεια και τη Βόλβη. Θα ξεκινήσουμε από το Δέλτα του Αλιάκμονα και το Παρατηρητήριο της Νέας Αγαθούπολης και θα καταλήξουμε στη Θεσσαλονίκη. Έτσι θα κινηθούμε ανάμεσα σε δύο κόσμους: στον αστικό χώρο μιας πόλης που υπήρξε σταυροδρόμι πολιτισμών και στα πλούσια φυσικά οικοσυστήματα που απλώνονται κυριολεκτικά στα όριά της.
Αναλυτικότερα:
Στην περιοχή του Δέλτα Αλιάκμονα το ποτάμι συναντά τη θάλασσα και σχηματίζει έναν εκτεταμένο υγρότοπο με εκβολές, λιμνοθάλασσες και αβαθή νερά. Εδώ έχουν καταγραφεί περισσότερα από 300 είδη πουλιών, γεγονός που την καθιστά έναν από τους σημαντικότερους τόπους παρατήρησης άγριας ζωής στη χώρα. Τους χειμερινούς μήνες, ο υγρότοπος λειτουργεί ως καταφύγιο για μεγάλους αριθμούς υδρόβιων, παρυδάτιων και αρπακτικών πουλιών.
Στη Νέα Αγαθούπολη θα έχουμε την πρώτη μέρα την ευκαιρία να παρατηρήσουμε, να μάθουμε περισσότερα για τον κόσμο των πουλιών και να τα φωτογραφίσουμε. Παράλληλα θα γίνουν και οι απελευθερώσεις ειδών που έχουν αποθεραπευθεί στην ΑΝΙΜΑ.
Τη δεύτερη ημέρα η εκδρομή μας επικεντρώνεται στο οικοσύστημα των λιμνών Βόλβης και Κορώνειας. Η Βόλβη και η Κορώνεια συγκαταλέγονται στις μεγαλύτερες φυσικές λίμνες της Ελλάδας και αποτελούν έναν από τους σημαντικότερους υγροτόπους της χώρας, με υψηλή οικολογική αξία και πλούσια άγρια ζωή. Στην περιοχή συναντάμε τους αιωνόβιους πλατάνους του Σχολαρίου, κηρυγμένους ως διατηρητέο μνημείο της φύσης, τη Νυμφόπετρα με τους χαρακτηριστικούς γεωλογικούς σχηματισμούς, το παραλίμνιο δάσος της Απολλωνίας και το Κάστρο της Ρεντίνας.
Θεωρούμε βεβαίως τη Θεσσαλονίκη όχι ως απλή βάση διαμονής, αλλά ως αναπόσπαστο μέρος της εμπειρίας: Η πόλη με βαθιά ιστορία κατοικείται συνεχώς από την αρχαιότητα έως σήμερα και υπήρξε χώρος συνύπαρξης διαφορετικών πολιτισμών, ανθρώπων και ιδεών. Θα έχουμε το χρόνο να περιηγηθούμε στην πόλη και να την γνωρίσουμε μέσα από μνημεία και ιστορικές διαδρομές, τις σκεπασμένες αγορές, τις εκκλησίες, το λιμάνι.
Την τελευταία ημέρα θα επισκεφθούμε τον πλουσιότερο υγρότοπο της πόλης στο Καλοχώρι και θα ολοκληρώσουμε το ταξίδι μας με μια ακόμη επαφή με την άγρια ζωή σε ένα σημείο όπου το νερό και τα πουλιά έχουν πρωταγωνιστικό ρόλο.
Η διαμονή μας θα γίνει στο ξενοδοχείο ΕΣΠΕΡΙΑ στο κέντρο της Θεσσαλονίκης και σε κοντινές αποστάσεις από όλα τα αξιοθέατα, με τα οποία θα μας ανταμείψει η φιλόξενη αυτή πόλη.
Δηλώστε συμμετοχή εδώ!

Πρόγραμμα εκδρομής (PDF)
Περισσότερες πληροφορίες: 6974510976, 6937947072, greenwayexperience1@gmail.com

Διήμερη εκδρομή στη Βόρεια Εύβοια 21-22/3/2026
2026-03-21 07:30 - 2026-03-22 20:00
Βόρεια Εύβοια: Διήμερη εκδρομή σε ένα ξεχωριστό τόπο με την Greenway Experience και την ΑΝΙΜΑ
Μια εκδρομή στη Βόρεια Εύβοια το Σαββατοκύριακο 21-22 Μαρτίου. Θα μείνουμε στο Δασικό Χωριό στους Παππάδες, θα κάνουμε θερμά λουτρά στην Αιδηψό, θα ξεναγηθούμε στη γραφική Λίμνη και το Μουσείο της ενώ θα κάνουμε παρατήρηση πουλιών στο Μικρό και Μεγάλο Λιβάρι στα Κανατάδικα της Ιστιαίας.
Στο εσωτερικό της Εύβοιας θα χαρούμε και θα φωτογραφήσουμε τους καταρράκτες του Δρυμώνα, θα επισκεφθούμε τη Μονή του Οσίου Δαυίδ, αλλά και το Παλαιοντολογικό Μουσείο της Κερασιάς, με εκθέματα από το γειτονικό Απολιθωμένο Δάσος, αντίστοιχου της Μυτιλήνης.
Η εκδρομή αυτή συνδυάζει την αναψυχή σε μια περιοχή που δεν έχουμε ξαναεπισκεφθεί με την οικολογία της αναγέννησης του καμένου δάσους και τα ιδιαίτερα αξιοθέατα που έχει να μας προσφέρει.
Η ίδια η διαμονή στο Δασικό Χωριό αποτελεί μια ιδιαίτερη εμπειρία διότι τα σπιτάκια είναι πολύ φροντισμένα και βρίσκονται σε δασική περιοχή με θέα. Το πρόγραμμά μας περιλαμβάνει και ενημέρωση για τη παρασκευή σαπουνιού με αρωματικά βότανα και παραδοσιακά υλικά, καθώς και γεύμα το βράδυ του Σαββάτου στο Δασικό Χωριό.
Τα σπιτάκια έχουν τζάκι, μεγάλο σαλόνι-κουζίνα, κοινή τουαλέτα και είναι δίχωρα τετράκλινα με ένα διπλό κρεβάτι και δύο μονά. Η άφιξη και η επιστροφή θα γίνουν με ferry μέσω Αρκίτσας – Αιδηψού.
Δηλώστε το ενδιαφέρον σας ΕΔΩ!
Περισσότερες πληροφορίες προσεχώς.
Επικοινωνία: 6974510976, 6937947072, greenwayexperience1@gmail.com
